SL Uradni list Evropske unije C 198/39

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2014/C 198/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„PEMENTO DE MOUGÁN“

Št. ES: ES-PGI-0005-01133 – 26.07.2013

ZGO ( X ) ZOP ( )

1. Ime

„Pemento de Mougán“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.6: Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Pemento de Mougán“ je plod vrste Capsicum annuum L. lokalnega ekotipa, poznanega kot „Pemento de Mougán“. Struktura ploda je delno hrustančasta. Nezrel plod je zelene barve, ko dozori pa postane rdeč. Plod je kvadratast (A4 po Pochardovi klasifikaciji, 1966) in glede na obliko je opredeljen kot CMV3L (cuadrado morro de vaca tres lóbulos – kvadratast, kravji gobec, s tremi režnji). Nabira se zgodaj, ko še zori in je zelene barve, ter se trži svež.

Lastnosti ploda, namenjenega za trženje, so naslednje

— oblika: vzdolžni prerez je kvadrataste, prečni pa rahlo nagrbančene oblike; vrh je tri- ali štiristranski,

— teža: 6–15 g na enoto,

— dolžina ploda: 3–6,5 cm,

— širina: 2,5–4 cm,

— pecelj: 2–5 cm, vselej krajši od ploda; trd in ukrivljen,

— lupina: svetleča, temno zelene barve,

— debelina stene ali mesa: tenka, približno 1,5 mm,

— organoleptična ocena: meso nežne in sočne teksture, sladkega, včasih pekočega okusa, ki rahlo spominja na zelišča, z zmerno intenzivno aromo.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebne faze proizvodnje, ki jih je treba izvajati na opredeljenem geografskem območju

Vse faze pridelave morajo potekati na omejenem geografskem območju z optimalnimi naravnimi pogoji za razvoj tega lokalnega ekotipa paprike.

Uporabljajo se lahko le semena izbranih vrst, ki zagotavljajo največjo kakovost proizvoda.

Priprava semenske plantaže in setev potekata med decembrom in januarjem. Po klitju, ko sadike dosežejo približno 5 cm, se začne presajanje sadik v zabojčke s sadilnimi enotami. Dovoljena je tudi tradicionalna metoda sajenja na zemljišču in poznejša presaditev.

Pridelava poteka na prostem ali v pokritih gredah. Pri pridelavi na prostem se sadike sadijo med aprilom in junijem, z gostoto 3–6 rastlin na kvadratni meter. Pri pridelavi v pokritih gredah sajenje poteka marca ali aprila, z gostoto 2–4 rastlin na kvadratni meter.

Obiranje poteka ročno, s tolikšnim številom obiralcev in ročne opreme (orodje, škatle ali zabojniki itd.), kot je potrebno, da se prepreči propadanje proizvoda. Zajema tolikšno število nizov, kot je potrebno, da se pridobijo kakovostni plodovi. Prevoz v skladiščne prostore se opravi čim prej, in sicer v škatlah ali zabojih iz neprožnega materiala, da se proizvodi ne stisnejo. Raztovarjanje poteka na način, ki čim bolj ublaži posledice prostega pada proizvodov.

Obdobje obiranja in trženja se običajno začne 1. junija in konča 15. novembra. Največji dovoljeni pridelek na prostem znaša 6 kg na kvadratni meter, v pokritih gredah pa 8 kg na kvadratni meter, čeprav se ti parametri lahko spremenijo glede na sezonske vremenske razmere.

3.6 Posebna pravila za rezanje, ribanje, pakiranje itn.

Pakiranje proizvoda mora potekati na opredeljenem geografskem območju (občina Guntín), kar je učinkovita metoda za zaščito posebnih lastnosti in kakovosti paprike „Pemento de Mougán“. Razlog za to je, da je treba zaradi pokvarljivosti in občutljivosti proizvoda, ki se trži svež, pri skladiščenju, sortiranju pred pakiranjem in pakiranju z njim ravnati izjemno previdno. Pakiranje običajno poteka v prvih 24 urah po obiranju. Namen sortiranja, ki poteka tako na samem zemljišču kot pri pakiranju, ni le, da se preveri izpolnjevanje opisanih morfoloških lastnosti, temveč tudi izločitev paprik, ki bi lahko bile preveč pekoče. Te je mogoče prepoznati po velikosti, nepravilni obliki in trdoti mesa. Lokalni kmetje s svojimi izkušnjami te lastnosti skoraj intuitivno prepoznajo.

Paprike z ZGO „Pemento de Mougán“ se tržijo v vrečkah iz prozornega polietilena z 200–400 g proizvoda. Lahko se dovolijo druge velikosti in embalažni materiali, ki jih dovoljuje živilska zakonodaja.

3.7 Posebna pravila za označevanje

Embalaža paprike, ki se trži z zaščiteno geografsko označbo „Pemento de Mougán“, mora biti opremljena s trgovsko etiketo, ki ustreza posameznemu proizvajalcu/pakirnici, ter z etiketo ZGO (sekundarno etiketo) z alfanumerično kodo, katere uporabo nadzira nadzorni organ, in naslednjim uradnim logotipom zaščitene geografske označbe:

4. Jedrnata opredelitev geografskega območja

Geografsko območje zaščitene geografske označbe „Pemento de Mougán“ zajema celotno ozemlje občine Guntín (Ayuntamiento de Guntín) v pokrajini Lugo v Galiciji.

5. Povezava z geografskim območjem

5.1 Posebnosti geografskega območja

Omejeno območje je, kar zadeva podnebje in tla, homogeno. Ščitijo ga gorski sistemi, ki obdajajo doline, kjer poteka pridelava in za katere je značilna posebna mikroklima, temu pa je treba dodati še tla, posebej primerna za to pridelavo. Najpogostejše litološke enote so vulkanske kamnine (graniti) in metamorfne kamnine (skrilavci in ponekod kvarciti). Za sestavo tal je značilna velika vsebnost peska. Prevladuje peščena ilovica z veliko organske snovi in nizkim pH.

Količina padavin je v primerjavi z galicijskim povprečjem dokaj majhna (približno 1 000 mm), saj je območje zaščiteno pred zahodnimi vetrovi. Območje se nahaja na odvetrni strani gora in ima na leto približno 130 dni z vsaj 1 mm padavin.

Povprečna temperatura poleti znaša 17,2 °C, jeseni 12,5 °C, pozimi 6,7 °C in spomladi 10,5 °C. Povprečna najvišja temperatura poleti znaša 23,4 °C, jeseni 17,2 °C, pozimi 9,9 °C in spomladi 15,3 °C. Povprečna najnižja temperatura pa poleti znaša 11,1 °C, jeseni 7,8 °C, pozimi 3,5 °C in spomladi 5,6 °C.

Med geografskimi posebnostmi je treba izpostaviti tudi človeški dejavnik. Za pridelavo tega proizvoda so bistvenega pomena tradicionalne prakse lokalnih kmetov, ki ohranjajo in izbirajo najboljše rastline in zemljišča, ter hkrati prilagajajo tehnike pridelave pogojem na tem območju. Lokalna selekcija in skrb, da ne bi prišlo do neželenega križanja, sta odločilna dejavnika za pridobivanje homogene paprike.

5.2 Posebnosti proizvoda

Proizvod je lokalni ekotip, prilagojen pogojem na območju pridelave. Izpostaviti velja njegove morfološke lastnosti (paprika majhne velikosti, ki se uživa še zelena), tanko meso in njegove kulinarične lastnosti, predvsem meso nežne in sočne teksture, sladkega, včasih pekočega okusa, ki rahlo spominja na zelišča.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO)

„Pemento de Mougán“ je lokalni ekotip, ki ga kmetje v Guntínu pridelujejo že stoletja. Zaradi omejene pridelave in majhne razširjenosti se njegovo pridelovanje ni razširilo zunaj navedenega geografskega območja, čeprav so po pričevanjih izseljenci poskusili gojiti to papriko na drugih območjih Španije, vendar neuspešno, kar priča o pomembnosti ekosistema za lastnosti proizvoda.

„Mougán“ je geografsko ime župnije v občini Guntín, od koder so z javnim prevozom odvažali paprike za prodajo na tržnici prestolnice. Ta župnija meji na župnijo Mosteiro, v kateri se je nahajal samostan, kjer naj bi se začela tradicionalna selekcija in gojenje te paprike.

Omejeno območje ima idealne pogoje za pridelavo paprike „Pemento de Mougán“, in sicer: visoko relativno vlažnost, zmerne temperature, majhna temperaturna nihanja, rahlo kisla tla in zadostno kroženje zraka, ki prenaša cvetni prah med rastlinami. Vlažno podnebje z zmernimi poletji in majhnimi temperaturnimi nihanji je bistven dejavnik za pridobivanje paprike „Pemento de Mougán“ z značilnimi lastnostmi, zlasti glede debeline in teksture mesa. Temu je treba dodati strokovno znanje lokalnih kmetov, ki so dolga leta izbirali najbolje prilagojene rastline z najkakovostnejšimi plodovi, dokler ni nastal ta pristen lokalni ekotip.

Izvor paprike „Pemento de Mougán“ sega v sredino 18. stoletja in se povezuje s samostanom v Ferreiri de Pallares, pod okrilje katerega je spadal samostan v župniji Mosteiro, ki meji na župnijo Mougán. Legenda pravi, da so semena paprike na to območje prinesli menihi.

Paprike so tradicionalno tržili na sejmih v Lousadi, Portomarínu in Grolosu ter zlasti na tržnici v Lugu, prestolnici pokrajine.

V dokumentaciji „Mapas nacionales de abastecimientos del ministerio de industria y comercio de la provincia de Lugo“ je mogoče najti pisno referenco iz let 1943–1946 v zvezi s to pridelavo v občini Guntín. Omenjena je tudi v kmetijskem popisu („Censo agrario“) iz leta 1962.

Glede praznovanj in kulinaričnega poveličevanja tega proizvoda je treba omeniti, da se od leta 1997 vsako leto prvi petek v avgustu praznuje „Pementada de Mougán“. Praznik paprike se od leta 1999 praznuje tudi v župniji Grolos, in sicer 14. avgusta, v občinski prestolnici pa se zadnjo soboto v avgustu praznuje „Festa do Pemento de Mougán“.

Vpis proizvoda kot zaščitene geografske označbe torej temelji na njegovih posebnih lastnostih, povezanih z območjem, saj gre za ekotip paprike, ki je prilagojen pogojem na tem geografskem območju in je rezultat večstoletne selekcije lokalnih pridelovalcev.

Sklic na objavo specifikacije

(Člen 5(7) Uredbe (ES) št. 510/2006 (3))

Uradni list Galicije („Diario Oficial de Galicia“) št. 101 z dne 29. maja 2013

http://www.xunta.es/dog/Publicados/2013/20130529/AnuncioG0165-210513-0008_es.pdf

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Glej opombo 2.